Ֆրանսիայի ներգաղթյալների ճամբարներում պայմաններն անմարդկային են, ահազանգում են մարդասիրական կազմակերպությունները
Ֆրանսիայի ներքին գործերի նախարարը հանդիպել է մարդասիրական կազմակերպությունների հետ՝ քննարկելու փախստականների ու ներգաղթյալների հետ կախված խնդիրները: Կառավարությունը պատրաստվում է հանդես գալ բարեփոխումների նոր օրենսդրական փաթեթով:
Ֆրանսիայում շարունակվում են քննարկումները ներգաղթյալների և փախստականների վերաբերյալ: Ֆրանսիայի ներքին գործերի նախարար Ջերարդ Քոլոմբը հանդիպել է բարեգործական կազմակերպությունների հետ և քննարկել ներգաղթյալներին առնչվող հարցերը: «Մենք քննարկել ենք, թե ինչ գործողություններ կարող ենք իրականացնել ներգաղթյալների և նրանց կացության բարելավման հետ կապված հարցերում: Կարծում եմ վստահեցրեցի նրանց, որ սխալ է ներգաղթյալներին կենտրոնացնել մեկ վայրում, այլ անհրաժեշտ է սփռել նրանց երկրով մեկ՝ այսպիսով խուսափելով նախկինում գործած սխալներից»,- ասել է Ֆրանսիայի ներքին գործերի նախարարը: Քոլումբն ասել է, որ Ֆրանսիայի իշխանությունները նախաձեռնում են բարեփոխումներ ապաստանի տրամադրման հարցում: Անցած տարի իշխանությունները վերացրել էին ներգաղթյալների մի ճամբար նավահանգստային գոտում և այնտեղի բնակչությանը բնակեցրել երկրի տարբեր շրջաններում: Ներքին գործերի նախարարը վստահեցրել է, որ իշխանությունները կփոխեն իրավիճակն այս հարցում: Ըստ մարդասիրական կազմակերպությունների՝ փախստականների համար նախատեսված ճամբարները գտնվում են չափազանց ծանր սոցիալական պայմաններում: «Երկրի նախագահը մի շարք կարգադրություններ է տվել տարբեր ուղղությունների վերաբերյալ, որոնք պետք է մի կողմից վերահսկեն ներգաղթյալների հոսքը, սակայն հաշվի առնեն նաև մարդասիրական գործոնը: Մի քանի շաբաթվա ընթացքում կառաջարկենք ապաստանի տրամադրման իրավունքի հետ կապված բարեփոխումների նախագիծ»,- ասել է նախարար Քոլումբը: Իշխանությունների վերացրած փախստականների ճամբարը խորհրդանշում էր Եվրոպայում այս հարցի շուրջ առկա դժվարությունները: Այս խնդիրը մարտահրավեր է Ֆրանսիայի նորընտիր կենտրոնամետ իշխանությունների համար: Վերջիններս գտնվում են մարդասիրական բարեգործական կազմակերպությունների ճնշման ներքո, որոնք ճամբարներում ներգաղթյալների պայմանները բնութագրում են որպես անմարդկային: